PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Propunerii legislative pentru modificarea şi completarea Legii nr. 148/2000 privind publicitatea 

 Propunerea legislativă pentru modificarea şi completarea Legii nr.148/2000 privind publicitatea a fost transmisă Comisiei pentru cultură, arte, mijloace de informare în masă, cu adresa nr.Plx  94 din data de 3 martie 2014, şi înregistrată la Comisie cu nr. 4c-10/40 din 3 martie 2014.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru   învăţământ, ştiinţă, tineret şi sport şi Comisiei   Juridice de disciplină şi imunităţi, care au transmis avize negative Comisia a examinat avizul favorabil emis de Consiliul Legislativ cu nr. 648/18.11.2013.

Potrivit prevederilor art. 73 din Constituţia României, republicată, propunerea legislativă face parte din categoria legilor ordinare. 


Propunerea legislativă a fost respinsă de Senat, în şedinţa din 24 februarie 2014, în calitate de primă Cameră sesizată.


Propunerea legislativă are ca obiect de reglementare  modificarea şi completarea Legii nr. 148/2000 privind publicitatea cu modificările şi completările ulterioare, în sensul interzicerii, sub sancţiune contravenţională, a publicităţii produselor comerciale în unităţile de învăţământ preuniversitar de stat şi particulare, precum şi în interiorul altor instituţii ce asigură servicii similare, în creşe şi imobile destinate găzduirii elevilor după terminarea programului şcolar.

Iniţiativa legislativă a fost dezbătută în şedinţa Comisiei din data de 8 aprilie 2014. 


La lucrările Comisiei au fost prezenţi 21 deputaţi din totalul de 22 de membrii ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului.

Pentru această propunere legislativă, Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi prevederile art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.
În urma dezbaterii, Comisia pentru cultură, arte, mijloace de informare în masă propune adoptarea Propunerii legislative pentru modificarea şi completarea Legii nr. 148/2000 privind publicitatea în forma prezentată (Plx 94/.06.2013).

